A BIZOTTSÁG HATÁROZATA
(2008. április 30.)
a 2003-as hollandiai madárinfluenza elleni küzdelem biztonsági intézkedéseinek keretében felmerülő kiadásokhoz történő közösségi pénzügyi hozzájárulás megállapításáról
(az értesítés a C(2008) 1668. számú dokumentummal történt)
(Csak a holland nyelvű szöveg hiteles)
(2008/360/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) bekezdésére és 3. cikke (1) bekezdésének a) pontjára,
mivel:
(1)
2003-ban Hollandiában madárinfluenza tört ki. E betegség megjelenése komoly veszélyt jelentett a Közösség állatállományára.
(2)
A betegség terjedésének mielőbbi megelőzése és felszámolása érdekében a Közösségnek a 90/424/EGK határozatban előírtak szerint pénzügyileg hozzá kell járulnia a tagállam által a betegség leküzdése céljából bevezetett biztonsági intézkedések keretében viselt támogatható kiadásokhoz.
(3)
A 2003-as hollandiai madárinfluenza felszámolását célzó biztonsági intézkedések támogatható kiadásaihoz való közösségi pénzügyi hozzájárulásról szóló, 2003. szeptember 24-i 2003/678/EK bizottsági határozat (2) közösségi pénzügyi hozzájárulást nyújtott Hollandiának a madárinfluenza-járvány leküzdésére irányuló, 2003-ban végrehajtott biztonsági intézkedések kapcsán felmerült kiadásokhoz.
(4)
Az említett határozat első részletként 40 000 000 EUR folyósításáról rendelkezett.
(5)
Az említett határozattal összhangban a közösségi pénzügyi hozzájárulás fennmaradó összegét a Hollandia által 2004. március 14-én, 2005. július 26-án és 2006. november 2-án benyújtott kérelmek alapján kell kifizetni.
(6)
E megfontolásokra való tekintettel meg kell állapítani a 2003-as hollandiai madárinfluenza felszámolása kapcsán felmerülő támogatható kiadásokhoz történő közösségi pénzügyi hozzájárulás teljes összegét.
(7)
A Bizottság által a közösségi állat-egészségügyi szabályoknak és a közösségi pénzügyi hozzájárulás megajánlási feltételeinek megfelelően végzett ellenőrzések eredményei alapján a benyújtott kiadások teljes összege nem tekinthető támogatásra jogosultnak.
(8)
A Bizottság észrevételeiről, a támogatható kiadások kiszámításának módjáról és a záró következtetésekről 2007. július 12-én, 2007. október 26-án és 2007. december 5-én levélben tájékoztatták Hollandiát.
(9)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003-as hollandiai madárinfluenza felszámolása kapcsán felmerülő kiadásokhoz történő közösségi pénzügyi hozzájárulás teljes összege a 2003/678/EK határozat értelmében 65 516 152,41 EUR.
2. cikk
Ennek a határozatnak a Holland Királyság a címzettje.
Kelt Brüsszelben, 2008. április 30-án.